**Dragă mamă**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragă mamă

...

Dragă mamă, îți scriu din pușcărie,

Din pușcăria mare cât o țară,

În care visele se nasc să moară,

În care este multă murdărie!

...

Toți românii mamă-s prizonieri,

Puși în lanțuri de propriile vicii,

Sunt prizonierii propriei puteri,

Infectați de îngâmfare și capricii!

...

Dragă mamă, îți scriu din România,

Din drumul ei aflat spre eșafod,

Că-n România domnește nebunia,

Iar maneaua i-a devenit prohod!

...

Călăii o așteaptă cu capetele-n jos,

Acoperiți, să nu le vedem fața,

Ca s-o despoaie de tot ce-are frumos

Și fără milă-apoi să-i smulgă viața!

...

Dragă mamă, îți scriu că-mi amintesc

Cum îmi vorbeai de dragostea de țară,

Dar astăzi pe pământul românesc,

Orice vis e condamnat să moară!

...

Dragă mamă, îți scriu cât mai apuc

Din închisoarea asta fără gratii,

Condusă dragă mamă, de pramatii

Și-n care orice vis a devenit caduc

...

În țara asta, nimic nu se mai naște,

Poate câte-un copil, menit să fie sclav,

Dragă mamă, poporul e bolnav

Din ce știai, nimic n-ai recunoaște!

...

Dragă mamă, spune-i lui Dumnezeu,

Să se îndure de țara noastră veche,

Pe care a făcut-o a nu avea pereche

Și să ridice bezna de pe neamul meu!